次韵劉貢父登黄樓懷子瞻二首  其一
作者：蘇轍
朝代：宋

paragraphs: 青山開四面，白水繞三禺。
野闊時聞籟，人閑舊據梧。
畫船留上客，遺迹問田夫。
事少日常飲，才疏世未須。
决河初薦至，勝事偶相俱。
燕子卑無取，滕王遠可橅。
飛濤隠睥睨，落日麗浮圖。
同舍新持節，專城敢遽呼。
未迎行部駕，已放下淮艫。
試問登消暑，如何楚與吳。